Pta-bejaarde verdrink in swembadArgieffoto. ŉ Bejaarde man (73) is dood nadat hy Maandag in ŉ swembad by sy huis in die ooste van Pretoria geval en verdrink het. Kapt. Anton Breedt, polisiewoordvoerder, het aan Maroela Media bevestig die voorval het omstreeks 12:30 by die man se huis in Faerie Glen plaasgevind. “Inligting is nog skaars en beamptes van die Garsfontein-polisiestasie is steeds op die toneel om inligting te versamel. Die man het vermoedelik in die swembad geval en verdrink. Sy bejaarde vrou was ook tuis en het hulp ontbied toe sy dit sien gebeur,” het Breedt gesê. Athlenda Mathe, woordvoerder van Netcare 911, het gesê lede van die gemeenskap was besig om noodhulp op die man toe te pas toe paramedici by die toneel opgedaag het. “Paramedici het by die mense oorgeneem en onverpoos probeer om die man by te bring, maar dit was onsuksesvol. Hy is op die toneel dood verklaar,” het sy gesê. Die man se naam kan nog nie bekend gemaak word voordat sy naasbestaandes van sy dood in kennis gestel is nie. Die polisie doen ŉ geregtelike doodsondersoek.